Tekonivelleikkaukseen sujuvasti ja lähellä kotia

Asukassivu

Etelä-Karjalassa tekonivelleikkausjonot ovat Suomen lyhyimpiä. Asiakas pääsee tekonivelleikkaukseen Etelä-Karjalan keskussairaalassa sujuvasti ja turvallisesti. Kun koko hoitopolku etenee joustavasti leikkaustarpeen arviosta leikkaukseen ja toipumiseen, odotusaika lyhenee ja paluu arkeen nopeutuu.

Etelä-Karjalan keskussairaalan tekonivelleikkausten hoitopolkua on kehitetty määrätietoisesti viime vuosina. Keskimäärin Etelä-Karjalassa leikkaukseen pääsee nopeasti hoitotakuun puitteissa eli kuuden kuukauden aikana. Kun hoito etenee sujuvasti, myös kipujen pitkittyminen ja toimintakyvyn heikkeneminen voidaan ehkäistä.

Myös hoidon laatu on Etelä-Karjalassa kansallisesti huipputasoa. Hoitotuloksia seurataan valtakunnallisilla mittareilla: leikkausten jälkeiset infektiot ovat harvinaisia ja tekonivelet toimivat luotettavasti.

Ylihoitaja Susanna Niinimäki kertoo, että potilaat ovat erittäin tyytyväisiä saamaansa hoitoon – arvosanat ovat toistuvasti korkealla. Etelä-Karjalaan hakeutuu myös muiden hyvinvointialueiden potilaita tekonivelleikkaukseen.

– Tekonivelleikkaus on kokonaisuus, jonka onnistumiseen vaikuttavat niin leikkaukseen valmistautuminen, itse leikkaus kuin kuntoutuminenkin. Meillä hoitoketjua on kehitetty pitkäjänteisesti, että potilas saa oikea-aikaista, turvallista ja sujuvaa hoitoa alusta loppuun. Onnistuneen tekonivelkirurgian mahdollistaa hyvää yhteistyötä tekevä sitoutunut ja ammattitaitoinen tiimi, joka myös kehittää omaa toimintaansa, vahvistaa Niinimäki.

Monelle potilaalle tärkeä tekijä on myös hoidon läheisyys. Kun leikkaus tehdään omassa keskussairaalassa, matkat ovat lyhyempiä ja valmistautuminen sekä toipuminen sujuvat helpommin osana omaa arkea. Hoitoyksikkö on tuttu, ja tarvittaessa yhteys hoitavaan tahoon säilyy vaivattomana myös leikkauksen jälkeen.

Kivuttomampaa arkea ja parempaa toimintakykyä

Etelä-Karjalassa tekonivelleikkausten laatu näkyy konkreettisesti: infektiot ovat erittäin harvinaisia, tekonivelet pysyvät hyvin paikallaan ja potilastyytyväisyys on erittäin korkea.

Potilaat ovat antaneet hoidolle keskimäärin erinomaisen arvosanan, yli yhdeksän.

Tekonivelleikkauksia tekevä ylilääkäri Henrik Urr kertoo, että ortopedian poliklinikan jono tekonivelleikkauksen leikkaustarpeen arvioon on lyhentynyt huomattavasti kuluneen talven aikana.

– Leikkauksen tavoitteena on ennen kaikkea kivun helpottaminen ja toimintakyvyn palauttaminen. Kun leikkaus tehdään oikea‑aikaisesti ja suunnitellusti, potilas pääsee usein nopeasti takaisin normaaliin arkeen.

– Meillä keskussairaalassa tekonivelleikkaukset tekee kokenut tiimi, ja jokainen tekonivelkirurgeistamme operoi vuosittain satoja potilaita. Se varmistaa hyvän rutiinin ja tasaisen laadun. Leikkauksen jälkeen potilaan tuki jatkuu ympärivuorokautisesti poliklinikalla, ja kuntoutuminen etenee fysioterapian tukemana, jatkaa Urr.

Lähellä kotia – helpompi arki ennen ja jälkeen leikkauksen

Kun leikkaus tehdään omassa keskussairaalassa, hoito on lähellä asiakasta.

Asiakkaalla on

vähemmän matkustamista

helpompi valmistautuminen

sujuvampi toipuminen omassa arjessa

läheisten tuki lähellä.

Suurin osa potilaista kotiutuu nopeasti, ja toipuminen pääsee käyntiin tutussa ympäristössä.

Tekonivelleikkaus - milloin, miten ja miten toipuminen etenee

Milloin hoitoon? Kun nivelkipu on jatkuvaa, haittaa liikkumista tai unta eikä lääkitys tai fysioterapia enää helpota. Hoidon tarve arvioidaan lääkärissä.

Mitä leikkauksessa tehdään? Kulunut nivel (yleensä lonkka tai polvi) korvataan tekonivelellä, mikä lievittää kipua ja parantaa toimintakykyä.

Kesto ja toipuminen: Leikkaus kestää noin 1–2 tuntia, ja sairaalassa oloaika on 1–2 päivää. Liikkeelle pääsee nopeasti, mutta kuntoutuminen kestää viikoista useisiin kuukausiin.

Oman leikkausjononsa lisäksi Etelä-Karjalan keskussairaala leikkaa myös muiden hyvinvointialueiden tekonivelpotilaita.

Lisätietoja asukassivusta:

Ekhva julkaisee säännöllisesti paikallislehdissä asukassivuja. Sivu julkaistaan niissä paikallislehdissä, joiden alueen asukkaita sisältö pääosin koskee.

Tämä artikkeli tekonivelleikkauksista julkaistaan torstaina 28.5.2026 Uutisvuoksessa-lehdessä sekä lauantaina 30.5.2026 Etelä-Saimaassa.

Palautetta ja juttutoiveita voi antaa sähköpostilla viestinta@ekhva.fi

Asukassivu_toukokuu2026_vedos_01 Lataa